Document ID: 32014R1031

A BIZOTTSÁG 1031/2014/EU FELHATALMAZÁSON ALAPULÓ RENDELETE
(2014. szeptember 29.)
az egyes gyümölcs- és zöldségfélék termelőinek nyújtandó további ideiglenes rendkívüli támogatási intézkedések megállapításáról
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a mezőgazdasági termékpiacok közös szervezésének létrehozásáról és a 922/72/EGK, a 234/79/EGK, az 1037/2001/EK és az 1234/2007/EK tanácsi rendelet hatályon kívül helyezéséről szóló, 2013. december 17-i 1308/2013/EU európai parlamenti és tanácsi rendeletre (1) és különösen annak 219. cikke (1) bekezdésére, összefüggésben 228. cikkével,
mivel:
(1)
Oroszország kormánya augusztus 7-én importtilalmat vezetett be bizonyos, az Unióból Oroszországba bevitt termékekre, köztük egyes gyümölcs- és zöldségfélékre vonatkozóan. A tilalom súlyos piaci zavarok veszélyét hordozza magában: az a tény, hogy egy fontos exportpiac hirtelen elérhetetlenné vált, jelentős árcsökkenést okozhat.
(2)
A piaci zavarok veszélye különösképpen azon gyümölcs- és zöldségfélék esetében áll fenn, amelyekből az év ezen időszakában általában nagy mennyiségű romlandó terményt takarítanak be.
(3)
A fentiek következtében olyan piaci helyzet alakult ki, amely tekintetében az 1308/2013/EU rendelet szerinti szokásos intézkedések nem tűnnek elégségesnek.
(4)
Annak megakadályozása érdekében, hogy a jelenlegi piaci helyzet tovább súlyosbodjon vagy elhúzódó piaci zavarokhoz vezessen, elfogadásra került a 932/2014/EU felhatalmazáson alapuló bizottsági rendelet (2). A szóban forgó rendelet maximális támogatási összegről rendelkezik a piacról való kivonás, a be nem takarítás és a zöld szüret tekintetében. Azonban további támogatási intézkedésekre van szükség. A szóban forgó rendeletben bevezetett mechanizmust ezért ki kell egészíteni olyan intézkedésekkel, amelyek bizonyos, a hagyományosan Oroszországba irányuló export alapján kiszámolt további termékmennyiségek célzott támogatásának formáját öltik.
(5)
További ideiglenes rendkívüli támogatási intézkedéseket kell elfogadni a paradicsom, a sárgarépa, a káposzta, az édes paprika, a karfiol és brokkoli, az uborka és apró uborka, az ehető gomba, az alma, a körte, a szilva, a bogyós gyümölcsök, a friss csemegeszőlő, a kivi, az édes narancs, a clementine és a mandarin tekintetében.
(6)
Figyelembe véve a tilalom által érintett becsült mennyiségeket, az uniós pénzügyi támogatást az érintett termékmennyiségeknek megfelelően kell nyújtani. Az egyes tagállamok esetében úgy kell kiszámolni ezen mennyiségeket, hogy az érintett termék Oroszországba irányuló exportjának előző három évi átlagából levonják a 932/2014/EU felhatalmazáson alapuló rendelet értelmében már bejelentett mennyiségeket.
(7)
Az e rendelet által érintett, eredetileg oroszországi exportra szánt termékeket várhatóan más tagállamok piacaira irányítják ár. Ennek következtében előfordulhat, hogy a szóban forgó tagállamok azon termelői, akik ugyanezeket a termékeket termelik, de hagyományosan nem Oroszországba exportálják, kénytelenek lesznek komoly piaci zavarokkal és áreséssel szembesülni.
(8)
Éppen ezért, valamint annak érdekében, hogy még inkább stabilizálódjon a piac, az e rendelet hatálya alá tartozó termékek közül egy vagy több tekintetében valamennyi tagállam termelői számára elérhetővé kell tenni az uniós pénzügyi támogatást, az érintett mennyiség ugyanakkor nem haladhatja meg a tagállamonkénti 3 000 tonnát.
(9)
A tagállamok dönthetnek úgy is, hogy nem használják ki a 3 000 tonnás keretet. Ha ekként döntenek, akkor időben értesíteniük kell erről a Bizottságot, hogy az dönthessen a fel nem használt mennyiségek újraelosztásáról.
(10)
A piacról történő kivonás, a be nem takarítás és a zöld szüret hatékony válságkezelő intézkedések olyan esetekben, amikor átmeneti és előre nem látható körülmények miatt többlet keletkezik a gyümölcs- és zöldségfélék piacán. A tagállamok számára biztosítani kell annak lehetőségét, hogy a rendelkezésükre bocsátott mennyiségeket a szóban forgó intézkedések közül egyhez vagy többhöz rendelhessék annak érdekében, hogy a rendelkezésre álló összegeket a lehető leghatékonyabban használhassák fel.
(11)
A 932/2014/EU felhatalmazáson alapuló rendeletnek megfelelően ideiglenesen fel kell oldani azt a korlátozást, amely szerint a támogatott termékkivonások a piacon forgalomba hozott termékmennyiség 5 %-át érinthetik. Ezért akkor is nyújtandó az uniós pénzügyi támogatás, ha a kivonások túllépik ezt az 5 %-os küszöböt.
(12)
A piacról való kivonásokhoz nyújtott pénzügyi támogatásnak az 543/2011/EU végrehajtási rendelet (3) XI. mellékletében az ingyenes szétosztásra szánt piaci kivonások és az egyéb rendeltetés céljából történő kivonások tekintetében meghatározott összegeken kell alapulniuk. Azon termékek esetében, amelyek tekintetében az 543/2011/EU végrehajtási rendelet XI. melléklete nem határoz meg összeget, e rendeletben kell megállapítani a maximális összeget.
(13)
Tekintettel arra, hogy a paradicsom esetében az 543/2011/EU végrehajtási rendelet XI. melléklete a feldolgozásra szánt paradicsom és a frissen fogyasztásra szánt paradicsom gazdasági időszakára vonatkozóan is meghatároz maximális támogatási összeget, indokolt egyértelművé tenni, hogy e rendelet alkalmazásában a frissen fogyasztásra szánt paradicsom esetében alkalmazandó maximális összeg a november 1. és május 31. közötti időszakra vonatkozó összeg.
(14)
Tekintettel a piaci zavarok kivételességére, valamint annak biztosítása érdekében, hogy az uniós támogatásban valamennyi gyümölcs- és zöldségtermelő részesüljön, a kivonásokhoz nyújtott uniós pénzügyi támogatást ki kell terjeszteni azon gyümölcs- és zöldségtermelőkre is, akik nem tagjai elismert termelői szervezetnek.
(15)
A piacról kivont gyümölcs- és zöldségmennyiség egyes szervezetek, például jótékonysági szervezetek és iskolák részére történő ingyenes szétosztása és a tagállamok által jóváhagyott, ezzel egyenértékű más rendeltetések ösztönzése érdekében az 543/2011/EU végrehajtási rendelet XI. mellékletében rögzített maximális összegek alkalmazandók olyan termelők tekintetében is, akik nem tagjai elismert termelői szervezetnek. Az ingyenes szétosztástól eltérő rendeltetés céljából történő termékkivonások esetében az említett termelőknek a megállapított maximális összeg 50 %-át kell megkapniuk. Ebben az összefüggésben azok a termelők, akik nem tagjai elismert termelői szervezetnek, kötelesek megfelelni ugyanazon vagy hasonló feltételeknek, mint a termelői szervezetek. Az elismert termelői szervezetekhez hasonlóan tehát rájuk is vonatkoznak az 1308/2013/EU rendelet és az 543/2011/EU végrehajtási rendelet megfelelő rendelkezései.
(16)
A termelői szervezetek a gyümölcs- és zöldségágazat fő szereplőiként a legalkalmasabb szervezetek annak biztosítására, hogy a termékkivonásokhoz nyújtott uniós pénzügyi támogatás kifizetésre kerüljön azon termelők számára, akik nem tagjai elismert termelői szervezetnek. E szervezeteknek gondoskodniuk kell arról, hogy a szóban forgó támogatás szerződés keretében kerüljön kifizetésre azoknak a termelőknek, akik nem tagjai elismert termelői szervezetnek. Mivel az egyes tagállamokban eltérő szintű a gyümölcs- és zöldségpiac szállítói oldalának szervezettsége, helyénvaló engedélyezni, hogy az uniós támogatást a tagállamok illetékes hatósága közvetlenül fizesse ki a termelőknek, amennyiben az indokolt.
(17)
A be nem takarítással és a zöld szürettel kapcsolatos támogatás összegét a tagállamoknak hektáronként, az ingyenes szétosztástól eltérő rendeltetés céljából történő kivonásoknál alkalmazott azon felső összeghatárok legfeljebb 90 %-ában kell meghatározniuk, amelyeket az 543/2011/EU végrehajtási rendelet XI. melléklete állapít meg, vagy - olyan termékek esetében, amelyekre nézve az említett melléklet nem állapít meg összeghatárokat - amelyeket e rendelet melléklete állapít meg. A frissen fogyasztásra szánt paradicsom esetében a tagállamok által figyelembe veendő összeg az 543/2011/EU végrehajtási rendelet XI. mellékletében a november 1. és május 31. közötti időszakra vonatkozóan meghatározott összeg. A be nem takarítás olyan termőterületen is támogatandó, ahol a rendes termelési ciklusban már megvalósult kereskedelmi termelés.
(18)
A termelői szervezetek összefogják a kínálati oldalt, így a szervezeti tagsággal nem rendelkező termelőknél gyorsabban képesek reagálni, amikor nagyobb, a piacra közvetlen hatást gyakorló mennyiséget kell kezelni. Ezért annak érdekében, hogy az e rendeletben előírt rendkívüli támogatási intézkedések végrehajtása hatékonyabb legyen, és így gyorsabban stabilizálódjon a piac, indokolt azon termelők esetében, akik elismert termelői szervezetek tagjai, megnövelni az ingyenes szétosztástól eltérő rendeltetés céljából történő kivonásokhoz nyújtott uniós pénzügyi támogatás mértékét oly módon, hogy az elérje az egyéb rendeltetések céljából történő kivonások tekintetében meghatározott megfelelő maximális összeg 75 %-át.
(19)
A termékkivonásokhoz hasonlóan a be nem takarítási és a zöldszüreti uniós pénzügyi támogatást is ki kell terjeszteni olyan termelőkre, akik nem tagjai elismert termelői szervezetnek. A pénzügyi támogatás összegének el kell érnie a termelői szervezetek részére megállapított maximális összeg 50 %-át.
(20)
Tekintettel a termelői szervezetben tagsággal nem rendelkező termelők magas számára, valamint annak szükségességére, hogy az ellenőrzések megbízhatók, de kivitelezhetők legyenek, azon termelők esetében, akik nem tagjai elismert termelői szervezetnek, nem nyújtható uniós pénzügyi támogatás olyan gyümölcs- és zöldségfélék zöld szüretéhez, amelyek rendes betakarítása már megkezdődött, valamint olyan be nem takarítási intézkedésekhez, ahol az érintett területen a rendes termelési ciklusban már megvalósult kereskedelmi termelés. Ebben az összefüggésben az elismert termelői szervezetekhez hasonlóan azon termelőkre is vonatkoznak az 1308/2013/EU rendelet és az 543/2011/EU végrehajtási rendelet megfelelő rendelkezései, akik nem tagjai elismert termelői szervezetnek.
(21)
A termelői szervezetben tagsággal nem rendelkező termelők esetében a be nem takarításhoz és a zöld szürethez nyújtott uniós pénzügyi támogatást közvetlenül a tagállami illetékes hatóság fizeti ki. Az említett illetékes hatóságnak a megfelelő összeget az 543/2011/EU végrehajtási rendelettel, valamint a vonatkozó nemzeti szabályokkal és eljárásokkal összhangban kell kifizetnie a termelők részére.
(22)
Annak érdekében, hogy biztosítva legyen az egyes gyümölcs- és zöldségfélék termelőinek szánt uniós pénzügyi támogatás rendeltetésszerű felhasználása és az Unió költségvetésének hatékony használata, a tagállamoknak ésszerű szintű ellenőrzéseket kell végezniük. Különösen okmányellenőrzést, azonossági és fizikai ellenőrzéseket, valamint helyszíni ellenőrzéseket kell végezni a termékek, a területek, a termelői szervezetek és az elismert termelői szervezetben tagsággal nem rendelkező termelők ésszerű száma körében. A tagállamoknak gondoskodniuk kell arról, hogy a piacról való kivonás, a zöld szüret és a be nem takarítás a paradicsom esetében csak a frissen fogyasztásra szánt fajtaváltozatokat érintse.
(23)
A tagállamoknak rendszeres időközönként értesíteniük kell a Bizottságot a termelői szervezetek és a termelői szervezetben tagsággal nem rendelkező termelők által végrehajtott műveletekről.
(24)
Annak érdekében, hogy azonnali hatást gyakoroljon a piacra és stabilizálja az árakat, e rendeletet indokolt a kihirdetésének napján hatályba léptetni,
ELFOGADTA EZT A RENDELETET:
1. cikk
Tárgy és hatály
(1) Ez a rendelet szabályokat állapít meg az 1308/2013/EU rendelet 154. cikkének megfelelően elismert gyümölcs- és zöldségágazati termelői szervezetek és az ilyen szervezetben tagsággal nem rendelkező termelők számára nyújtandó ideiglenes rendkívüli uniós támogatási intézkedések tekintetében.
Ezek az ideiglenes rendkívüli uniós támogatási intézkedések a termékkivonási, be nem takarítási és zöldszüreti műveletekre vonatkoznak.
(2) Az (1) bekezdésben említett támogatás a gyümölcs- és zöldségágazat alábbi, frissen fogyasztásra szánt termékei tekintetében nyújtandó:
a)
a 0702 00 00 KN-kód alá tartozó paradicsom;
b)
a 0706 10 00 KN-kód alá tartozó sárgarépa;
c)
a 0704 90 10 KN-kód alá tartozó káposzta;
d)
a 0709 60 10 KN-kód alá tartozó édes paprika;
e)
a 0704 10 00 KN-kód alá tartozó karfiol és brokkoli;
f)
a 0707 00 05 KN-kód alá tartozó uborka;
g)
a 0707 00 90 KN-kód alá tartozó apró uborka;
h)
a 0709 51 00 KN-kód alá, az Agaricus nemhez tartozó ehető gomba;
i)
a 0808 10 KN-kód alá tartozó alma;
j)
a 0808 30 KN-kód alá tartozó körte;
k)
a 0809 40 05 KN-kód alá tartozó szilva;
l)
a 0810 20, 0810 30 és 0810 40 kód alá tartozó bogyós gyümölcs;
m)
a 0806 10 10 KN-kód alá tartozó friss csemegeszőlő;
n)
a 0810 50 00 KN-kód alá tartozó kivi;
o)
a 0805 10 20 KN-kód alá tartozó édes narancs;
p)
a 0805 20 10 KN-kód alá tartozó clementine;
q)
a 0805 20 30, 0805 20 50, 0805 20 70 és 0805 20 90 KN-kód alá tartozó mandarin (ideértve a tangerine és a satsuma fajtát is); wilking és hasonló citrushibridek.
(3) Az (1) bekezdésben említett támogatás azon műveletekre terjed ki, amelyeket 2014. szeptember 30-tól a 2. cikk (1) bekezdésében meghatározott mennyiségek érintett tagállamokban történő elfogyásának időpontjáig vagy - ha ez korábbi - a 2014. december 31-ig tartó időszakban hajtanak végre.
2. cikk
A tagállamok számára előirányzott maximális mennyiség
(1) Az 1. cikk (1) bekezdésében említett támogatást az I. mellékletben meghatározott termékmennyiségek vonatkozásában bocsátják a tagállamok rendelkezésére.
A támogatás termékkivonási, zöldszüreti és be nem takarítási műveletek tekintetében is igénybe vehető valamennyi tagállamban az 1. cikk (2) bekezdésében említett termékek közül egy vagy több esetében, aszerint, hogy az adott tagállam miként állapítja meg, feltéve, hogy az érintett további mennyiség nem haladja meg a tagállamonkénti 3 000 tonnát.
(2) Az (1) bekezdésben említett, tagállamonkénti mennyiség tekintetében a tagállamok határozhatják meg az egyes termékek vagy termékcsoportok tekintetében ingyenes szétosztásra és az ingyenes szétosztástól eltérő rendeltetésekre szánt, piacról kivont mennyiségeket, illetve a zöld szüret és be nem takarítás által érintett megfelelő területet.
(3) A tagállamok 2014. október 31-ig határozhatnak úgy, hogy a 3 000 tonnás mennyiséget nem vagy csak részben kívánják kihasználni. A Bizottságot a ki nem használt mennyiségekről 2014. október 31-ig értesítik. Az értesítést követően az adott tagállamban végzett műveletek már nem lehetnek jogosultak az e rendelet szerinti támogatásra.
3. cikk
Az előirányzott mennyiség termelők közötti elosztása
A tagállamok a 2. cikkben említett mennyiségeket a termelői szervezetek és a termelői szervezetben tagsággal nem rendelkező termelők között a jelentkezések sorrendjében osztják ki.
A tagállamok azonban dönthetnek úgy, hogy ettől eltérő rendszert alakítanak ki a mennyiségek elosztására, feltéve hogy a kialakított rendszer működése objektív és megkülönböztetésmentes kritériumokon alapul. E célból a tagállamok figyelembe vehetik azt a körülményt, hogy az Oroszország által bevezetett importtilalom milyen mértékben érinti az adott termelőket.
4. cikk
A termékek piacról való kivonása kapcsán a termelői szervezetek számára nyújtott pénzügyi támogatás
(1) Az e rendelet 1. cikkének (2) bekezdésében említett termékeknek az e rendelet 1. cikkének (3) bekezdésében említett időszakban történő piacról való kivonásához, akár az 1308/2013/EU rendelet 34. cikkének (4) bekezdése szerinti ingyenes szétosztás céljából, akár az ingyenes szétosztástól eltérő célból történik, uniós pénzügyi támogatást kell nyújtani.
(2) Az 1308/2013/EU rendelet 34. cikkének (4) bekezdésében és az 543/2011/EU végrehajtási rendelet 79. cikkének (2) bekezdésében említett 5 %-os felső határ nem alkalmazandó az e rendelet 1. cikkének (2) bekezdésében említett termékek esetében, amennyiben azok piacról való kivonására az e rendelet 1. cikke (3) bekezdésében említett időszakban kerül sor.
(3) Az e rendelet 1. cikkének (2) bekezdésében említett, de az 543/2011/EU végrehajtási rendelet XI. mellékletében nem szereplő termékek esetében a maximális támogatási összegek e rendelet II. mellékletében kerülnek megállapításra.
(4) Paradicsom esetében a maximális támogatási összeg az 543/2011/EU végrehajtási rendelet XI. mellékletében a november 1. és május 31. közötti időszakra megállapított összeg.
(5) Az 1308/2013/EU rendelet 34. cikkének (1) bekezdésétől eltérve az ingyenes szétosztástól eltérő célból végzett kivonásokhoz nyújtott uniós pénzügyi támogatás összege az 543/2011/EU végrehajtási rendelet XI. mellékletében és az e rendelet II. mellékletében az egyéb rendeltetések esetére megállapított maximális támogatási összegek 75 %-a.
(6) Az (1) bekezdés szerinti uniós pénzügyi támogatás abban az esetben is nyújtható a termelői szervezetek részére, ha azok operatív programjában és a tagállamok nemzeti stratégiáiban nem szerepelnek ilyen piacról való kivonási műveletek. Az 1308/2013/EU rendelet 32. cikkének (2) bekezdése és az 543/2011/EU végrehajtási rendelet 55. cikkének (4) bekezdése nem alkalmazandó az e cikk értelmében nyújtott uniós pénzügyi támogatásra.
(7) Az (1) bekezdés szerinti uniós pénzügyi támogatást nem kell figyelembe venni az 1308/2013/EU rendelet 34. cikkének (2) bekezdésében említett maximális mérték kiszámításakor.
(8) Az 1308/2013/EU rendelet 33. cikke (3) bekezdésének negyedik albekezdése szerinti, a kiadások egyharmadában megállapított értékhatár és az 543/2011/EU végrehajtási rendelet 66. cikke (3) bekezdésének c) pontja szerinti, a működési alap összegének legfeljebb 25 %-os növelésére vonatkozó korlátozás nem alkalmazandó az e rendelet 1. cikkének (2) bekezdésében említett termékek kivonási műveletei kapcsán felmerült kiadásokra, amennyiben azok piacról való kivonására az e rendelet 1. cikke (3) bekezdésében említett időszakban kerül sor.
(9) Az e cikkel összhangban felmerült kiadásokat a termelői szervezet működési alapjához kell számítani.
5. cikk
A termékek piacról való kivonása kapcsán a termelői szervezetekben tagsággal nem rendelkező termelők számára nyújtandó pénzügyi támogatás
(1) Uniós pénzügyi támogatás nyújtandó az elismert termelői szervezetben tagsággal nem rendelkező gyümölcs- és zöldségtermelők számára e cikkel összhangban a következő esetekben:
a)
termékeik piacról való kivonása az 1308/2013/EU rendelet 34. cikke (4) bekezdésének megfelelően ingyenes szétosztás céljából;
b)
termékeik piacról való kivonása az ingyenes szétosztástól eltérő célból.
Az első albekezdés a) pontjában említett piacról való kivonás esetében a pénzügyi támogatás maximális összege az 543/2011/EU végrehajtási rendelet XI. mellékletében illetve az e rendelet II. mellékletében megállapított összegeknek felel meg.
Paradicsom esetében a maximális támogatási összeg az 543/2011/EU végrehajtási rendelet XI. mellékletében a november 1. és május 31. közötti időszakra megállapított összeg.
Az első albekezdés b) pontjában említett piacról való kivonás esetében a pénzügyi támogatás maximális összege az 543/2011/EU végrehajtási rendelet XI. mellékletében illetve az e rendelet II. mellékletében megállapított összegek 50 %-a.
Paradicsom esetében a maximális támogatási összeg az 543/2011/EU végrehajtási rendelet XI. mellékletében a november 1. és május 31. közötti időszakra vonatkozó összeg 50 %-a.
(2) Az (1) bekezdésben említett pénzügyi támogatás akkor nyújtható, ha az 1. cikk (2) bekezdésében említett termékeket az 1. cikk (3) bekezdésében említett időszakban vonják ki a piacról.
(3) A termelőknek az e cikk keretében leadandó teljes mennyiségről szerződést kell kötniük egy elismert termelői szervezettel. A termelői szervezetek elfogadnak minden ésszerű kérelmet az elismert termelői szervezetben tagsággal nem rendelkező termelőktől. A tagsággal nem rendelkező termelők által leadott termékmennyiségeknek összhangban kell lenniük a helyi terméshozammal és az érintett területtel.
(4) Az elismert termelői szervezetben tagsággal nem rendelkező termelők számára a pénzügyi támogatást a velük szerződő termelői szervezet fizeti ki.
A termelői szervezet visszatartja a termékek kivonása kapcsán nála felmerült valós költségeknek megfelelő összeget. E költségeket számlával kell igazolnia.
(5) Kellően indokolt esetben, például amennyiben egy adott tagállamban alacsony fokú a termelők termelői szervezetekbe való tömörülése, egy tagállam megkülönböztetéstől mentes módon lehetővé teheti, hogy az elismert termelői szervezetben tagsággal nem rendelkező termelők a (3) bekezdésben említett szerződés megkötése helyett a tagállam illetékes hatóságát értesítsék. Az ilyen értesítésekre az 543/2011/EU végrehajtási rendelet 78. cikkének rendelkezései értelemszerűen alkalmazandók. A tagsággal nem rendelkező termelők által leadott termékmennyiségeknek összhangban kell lenniük a helyi terméshozammal és az érintett területtel.
Ebben az esetben az uniós pénzügyi támogatást a tagállam hatósága fizeti ki közvetlenül a termelő részére. Ennek lehetővé tétele érdekében a tagállamok vagy új rendelkezéseket és eljárásokat fogadnak el, vagy módosítják meglévő nemzeti rendelkezéseiket és eljárásaikat.
(6) Amennyiben egy termelői szervezet elismerését az 543/2011/EU végrehajtási rendelet 114. cikkének (2) bekezdésével összhangban felfüggesztették, annak tagjait e cikk alkalmazásában úgy kell tekinteni, mint akik nem rendelkeznek tagsággal elismert termelői szervezetben.
(7) E cikk tekintetében az 1308/2013/EU rendelet és az 543/2011/EU végrehajtási rendelet, valamint e rendelet 4. cikkének (6)-(9) bekezdése értelemszerűen alkalmazandó.
6. cikk
Be nem takarítás és zöld szüret kapcsán a termelői szervezetek számára nyújtandó pénzügyi támogatás
(1) Uniós pénzügyi támogatás nyújtandó be nem takarítás és a zöld szüret kapcsán, ha az 1. cikk (2) bekezdésében említett termékek be nem takarítására vagy zöld szüretére az 1. cikk (3) bekezdésében említett időszakban kerül sor.
(2) A zöld szüretre vonatkozó támogatás kizárólag olyan termékek esetében nyújtható, amelyek ténylegesen a termőföldön vannak, és amelyek betakarítására valóban éretlenül kerül sor. Az 543/2011/EU végrehajtási rendelet 85. cikkének (4) bekezdésétől eltérve a tagállamok úgy állapítják meg az uniós hozzájárulást és a termelői szervezet hozzájárulását egyaránt tartalmazó be nem takarítási és zöldszüreti támogatás hektáronkénti összegét, hogy az az 543/2011/EU végrehajtási rendelet XI. mellékletében illetve az e rendelet II. mellékletében az ingyenes szétosztástól eltérő célból való kivonás tekintetében megállapított összeg legfeljebb 90 %-ának feleljen meg. Paradicsom esetében e támogatás összege az 543/2011/EU végrehajtási rendelet XI. mellékletében a november 1. és május 31. közötti időszak tekintetében az ingyenes szétosztástól eltérő célból való kivonásra vonatkozó összeg 90 %-a.
Az 1308/2013/EU rendelet 34. cikkének (4) bekezdésétől eltérve a be nem takarítás és a zöld szüret kapcsán nyújtható uniós pénzügyi támogatás az első albekezdés értelmében a tagállamok által megállapított összeg 75 %-a.
(3) Az 543/2011/EU végrehajtási rendelet 85. cikke (3) bekezdésének első albekezdésétől eltérve az említett rendelet 84. cikke (1) bekezdésének b) pontjában említett be nem takarítás akkor is alkalmazható az e rendelet 1. cikkének (2) bekezdésében említett termékek kapcsán az 1. cikk (3) bekezdésében említett időszakban, ha a rendes termelési ciklus alatt az érintett termőterületen már megvalósult kereskedelmi termelés. Ebben az esetben az e cikk (2) bekezdésében említett támogatás összegét arányosan csökkenteni kell a termelői szervezet készletnyilvántartásaiban illetve számviteli nyilvántartásaiban szereplő információk alapján már betakarított termékmennyiségre figyelemmel.
(4) Az uniós pénzügyi támogatás abban az esetben is nyújtható, ha a termelői szervezetek operatív programjában és a tagállamok nemzeti stratégiáiban nem szerepelnek ilyen műveletek. Az 1308/2013/EU rendelet 32. cikkének (2) bekezdése és az 543/2011/EU végrehajtási rendelet 55. cikkének (4) bekezdése nem alkalmazandó az e cikk értelmében nyújtott uniós pénzügyi támogatásra.
(5) Az 1308/2013/EU rendelet 33. cikke (3) bekezdésének negyedik albekezdése szerinti, a kiadások egyharmadában megállapított értékhatár és az 543/2011/EU végrehajtási rendelet 66. cikke (3) bekezdésének c) pontja szerinti, a működési alap összegének legfeljebb 25 %-os növelésére vonatkozó korlátozás nem alkalmazandó az e cikk (1) bekezdésében említett intézkedésekre az e rendelet 1. cikkének (2) bekezdésében említett termékek kapcsán az 1. cikk (3) bekezdésében említett időszakban fordított kiadásokra.
(6) Ezt az uniós pénzügyi támogatást nem kell figyelembe venni az 1308/2013/EU rendelet 34. cikke (2) bekezdésében említett maximális mérték kiszámításakor.
(7) Az e cikkel összhangban felmerült kiadásokat a termelői szervezet működési alapjához kell számítani.
7. cikk
Termelői szervezetben tagsággal nem rendelkező termelők pénzügyi támogatása be nem takarítás és zöld szüret esetén
(1) Uniós pénzügyi támogatás nyújtandó az elismert termelői szervezetben tagsággal nem rendelkező termelők számára be nem takarítás és zöld szüret kapcsán, ha az 1. cikk (2) bekezdésében említett termékek be nem takarítására vagy zöld szüretére az 1. cikk (3) bekezdésében említett időszakban kerül sor.
Az 543/2011/EU végrehajtási rendelet 85. cikkének (3) bekezdésétől eltérve:
a)
zöld szüret kapcsán kizárólag olyan termékek esetében nyújtható támogatás, amelyek ténylegesen a termőföldön vannak, és amelyek betakarítására valóban éretlenül kerül sor a szokásos betakarítási időszak kezdete előtt;
b)
be nem takarítás nem alkalmazható olyan területen, ahol a rendes termelési ciklusban már megvalósult kereskedelmi termelés;
c)
zöld szüret és be nem takarítás semmilyen körülmények között nem alkalmazható ugyanarra a termékre és ugyanarra a területre.
(2) A be nem takarítás és zöld szüret kapcsán nyújtható uniós pénzügyi támogatás összege a tagállamok által az 6. cikk (2) bekezdésének megfelelően megállapított összegek 50 %-a.
(3) Az elismert termelői szervezetben tagsággal nem rendelkező termelők a tagállam illetékes hatóságát értesítik az 543/2011/EU végrehajtási rendelet 85. cikke (1) bekezdésének a) pontja értelmében a tagállam által elfogadott részletes előírásokkal összhangban.
Ebben az esetben az uniós pénzügyi támogatást a tagállam hatósága fizeti ki közvetlenül a termelő részére. Ennek lehetővé tétele érdekében a tagállamok vagy új rendelkezéseket és eljárásokat fogadnak el, vagy módosítják meglévő nemzeti rendelkezéseiket és eljárásaikat.
(4) Amennyiben egy termelői szervezet elismerését az 543/2011/EU végrehajtási rendelet 114. cikkének (2) bekezdésével összhangban felfüggesztették, annak tagjait e cikk alkalmazásában úgy kell tekinteni, mint akik nem rendelkeznek tagsággal elismert termelői szervezetben.
(5) E cikk tekintetében az 1308/2013/EU rendelet és az 543/2011/EU végrehajtási rendelet értelemszerűen alkalmazandó.
8. cikk
A piacról való kivonás, a be nem takarítás és a zöld szüret ellenőrzése
(1) A 4. és az 5. cikkben említett piacról való kivonások kapcsán az 543/2011/EU végrehajtási rendelet 108. cikkének megfelelő elsőfokú ellenőrzéseket kell végrehajtani. Az ellenőrzéseknek azonban a piacról kivont termékek mennyiségének legalább 10 %-ára és az e rendelet 4. cikkében említett uniós pénzügyi támogatást igénybe vevő termelői szervezetek legalább 10 %-ára ki kell terjedniük.
Ugyanakkor a 5. cikk (5) bekezdésében említett piacról való kivonások esetében az elsőfokú ellenőrzéseknek a kivont termékmennyiség 100 %-ára ki kell terjedniük.
(2) A 6. és a 7. cikk szerinti be nem takarításra és zöld szüretre az 543/2011/EU végrehajtási rendelet 110. cikkében előírt ellenőrzéseket és feltételeket kell alkalmazni, azonban e rendelet 6. cikke (3) bekezdésének alkalmazásában eltekintve attól a követelménytől, hogy nem kerülhet sor részleges betakarításra. Az ellenőrzéseknek az érintett termőterületek legalább 25 %-ára ki kell terjedniük.
A 7. cikkben említett be nem takarítás és zöld szüret esetében az ellenőrzéseknek az érintett termőterületek 100 %-ára ki kell terjedniük.
(3) A 4. és az 5. cikkben említett piacról való kivonások kapcsán az 543/2011/EU végrehajtási rendelet 109. cikkének megfelelő másodfokú ellenőrzéseket kell végrehajtani. Azonban az elsőfokú ellenőrzésen átesett jogalanyok legalább 40 %-ánál helyszíni ellenőrzéseket kell végezni, és a piacról kivont termékmennyiség legalább 5 %-át ellenőrizni kell.
(4) A tagállamoknak megfelelő ellenőrzések segítségével kell gondoskodniuk arról, hogy a piacról való kivonás, a be nem takarítás és a zöld szüret paradicsom esetében csak a frissen fogyasztásra szánt fajtaváltozatokat érintse.
9. cikk
Az uniós pénzügyi támogatás kérelmezése és kifizetése
(1) A termelői szervezetek 2015. január 31-ig kérelmezhetik a 4., az 5. és a 6. cikkben említett uniós pénzügyi támogatás folyósítását.
(2) A termelői szervezetek 2015. január 31-ig kérhetik az e rendelet 4. és 6. cikkében említett uniós pénzügyi támogatás teljes összegének kifizetését az 543/2011/EU végrehajtási rendelet 72. cikkében említett eljárással összhangban.
Ugyanakkor az 543/2011/EU végrehajtási rendelet 72. cikkének első bekezdése és második bekezdésének első mondata, valamint a szóban forgó cikk harmadik bekezdése szerinti, a működési programra eredetileg jóváhagyott támogatási összeg 80 %-ában megállapított felső határérték nem alkalmazandó.
(3) A termelői szervezetben tagsággal nem rendelkező és elismert termelői szervezettel szerződést nem kötött termelők az (1) bekezdésben említett határidőig kérik a tagállam által kijelölt illetékes hatóságnál az 5. és a 7. cikk szerinti uniós pénzügyi támogatás kifizetését.
(4) Az (1), a (2) és a (3) bekezdésben említett kérelmekhez mellékelni kell az érintett uniós támogatási összeg igazolására alkalmas dokumentumokat, valamint a kérelmező írásos nyilatkozatát arról, hogy nem részesült kettős uniós vagy nemzeti finanszírozásban, illetve biztosítási kártérítésben az e fejezet értelmében uniós pénzügyi támogatásra jogosult műveletek tekintetében
10. cikk
Értesítések
(1) A tagállamok legkésőbb 2014. szeptember 30-ig, 2014. október 15-ig, 2014. október 31-ig, 2014. november 15-ig, 2014. november 30-ig, 2014. december 15-ig, 2014. december 31-ig, 2015. január 15-ig, 2015. január 31-ig és 2015. február 15-ig értesítik a Bizottságot termékek szerinti bontásban a következőkről:
a)
ingyenes szétosztás céljából a piacról kivont mennyiség;
b)
az ingyenes szétosztástól eltérő célból a piacról kivont mennyiség;
c)
a zöld szürettel és be nem takarítással érintett megfelelő terület;
d)
az a), b) és c) pontban említett mennyiségek és területek tekintetében felmerülő összes kiadás.
Az értesítéseknek csak a már végrehajtott műveletekre kell vonatkozniuk.
Ezeket az értesítéseket a tagállamok a III. mellékletben található formanyomtatvány használatával állítják össze.
(2) Az első értesítéssel egyidejűleg a tagállamok értesítik a Bizottságot a IV. mellékletben található formanyomtatvány használatával azokról a támogatási összegekről, amelyeket az 543/2011/EU végrehajtási rendelet 79. cikkének (1) bekezdésével vagy 85. cikkének (4) bekezdésével, valamint e rendelet 4. és 5. cikkével összhangban állapítottak meg.
11. cikk
Az uniós pénzügyi támogatás kifizetése
A kifizetések kapcsán felmerült tagállami kiadások csak akkor jogosítanak uniós pénzügyi támogatásra, ha a kifizetésekre 2015. június 30-ig sor került.
12. cikk
Hatálybalépés
Ez a rendelet az Európai Unió Hivatalos Lapjában való kihirdetésének napján lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2014. szeptember 29-én.

Labels: 17
19
5
3
6
18